audio
audioduration (s) 0.02
202
| transcription
stringlengths 1
2.03k
|
---|---|
kaam ee xan a ruf-rufin, a ŋiisin nen o xuluɓ ole Misira. |
|
A koom, xam fi njeeƈ ne a mud yaa ta fodna ndeer xoox, |
|
o niɓaan a joot took lanq ke njoloor o mbuc. |
|
Mi o Yaal oxe na refkaa boo faw layun. |
|
A koom, xan toofeen nuun a suptel njaañ, |
|
a kim baneex nuun a ndef xa paɗax, |
|
oxuu refna a deroox o saaku , |
|
fop a nduusoox a ƥula yaam naqad. |
|
Kaam ee, a koom saax le a mbi nen kaa mbind oo mbind a nqoniɗ o dimbaane, |
|
fop a muukoor nen ñaal o njombe. |
|
Ñaal ke um fudinkaa biim took saax le owey a ngaraa, |
|
refee koy biim le na riñaa o kiin no homaa ñaamel, |
|
joqooyooxaa maa foofi farna, |
|
ndaa biim le na riñaa no homaa fa Lay fee no Yaal oxe |
|
fo hoɗomel o nan paru no ten. |
|
Mi o Yaal oxe na refkaa boo faw layun. |
|
A koom da mbidaa lanq ke, a njoqooyooxaa a ndetaa |
|
no kaa xotitna no ɓemb-roog o janoon boo no batand, |
|
ndeer o maag fo o gend um, |
|
a mbaaƭaa maa da nanitna fa Lay fee no Yaal oxe ndaa njegkiran. |
|
Kaam ee, a koom roog mosaan we fo mbes ke a nqon fo a koɗom, |
|
yaam kaa ndaaɓoortaa bakaad fee Samari yee: |
|
‹Ndeer es fo xe na faɗooxeel Dan! |
|
› fo |
|
‹Ndeer es fo o Cegu doole xe Beer-Seeba!› |
|
Ten taxu xan da yen, too inooxkatee muk.» |
|
Mark 7 |
|
Farisiya we fo o mbaax onqe |
|
Farisiya we fo leng-leng no jaajangin we no kebil kaa Moyiis a inoora Yeerusaleem, too a ngar maa Yeesu. |
|
A nga’a leng-leng no daalbe we ten a ñaamaa fo xa ƥay xa qooleer, yaam njapee a den. |
|
Farisiya we fo Yaawuur we fop ñaamkee muk, too njapee, ne o mbaax onqe no maak we den a heblituuna. |
|
Boo da inoorna na marse faa, ñaamkee a refangeerna kaa ƥogdoox. |
|
A naanga o ndeefaa itam lakas mayu kaa o mbaax onqe na ƭat den a hebilna, nen a ƥogid ale na tokol ake fo no qaw ke fo na kaleera ke fo no cong ke. |
|
Yaam keene, Farisiya we fo jaajangin we no kebil ke a laamtaan ee: |
|
«Xar taxu daalbe of naangee o ndeefaa o mbaax onqe no maak we in, ndax a ñaamaa fo xa ƥay xa capaand?» |
|
Maaga, Yeesu a doona a den ee: |
|
«Yememaar we nu ndefna! |
|
Esayi a laya ndigil, ye ta jo’tanna a Roog no kaa farna na nuun. |
|
Neene a binda yee: |
|
‹Xeet fene xa ton den soom a niwtaxam, |
|
ndaa a qeeñ den kaa ngoƭaam. |
|
Ne da ndeeftaxam jegee o njiriiñ, |
|
yaam kaa njangnaa kebil kaa ngatna no wiin we.› |
|
Kaa nu mbes kebil ke Roog a cinj, soo sereƥoox no mbaax onqe no wiin we.» |
|
A layahina a den ee: |
|
«Nu anda a paax ne nu mbarna o ñufit kebil ne Roog, ndax nu mbaag o ngeek o mbaax onqe nuun. |
|
Moyiis kaa lay ee: ‹Niwi a faap of fa ya of›, a lay itam ee: ‹Oxuu salooxna a faap um mbaat a ya um kaa warel o war.› |
|
Nuun o mat, kaa nu layaa yee: Boo o kiin a layna a faap um mbaat a ya um ee: Ke war’oonga o dimle’it kaa ref korbaan (ten tektu yee sadaxaanum a Roog), nu nqaƴkatiran ta fi’an a faap um mbaat a ya um tig nen o ndimle. |
|
Neene nu ñuftaa fa lay fee Roog na pexey o mbaax onqe nuun nu ndalinna. |
|
Kaa nu mbi’aa tig lakas mayu nandu neene itam.» |
|
Ke na roɗgandaa o kiin |
|
Yeesu a dakooxa o xoy wiin mayu waa, a lay a den ee: |
|
«Nan-gilooxaamoo nuun fop, too andyo kene: Dara no ke na rokaa no kiin, a inoor tafil, waagiran o roɗgand, ndaa ke na sutooraa no ten refu ke na roɗgandan. |
|
[ Oxuu jegna nof nanir, fat a nan-giloox!]» |
|
Yaa Yeesu a inooxna maa no wiin mayu waa, a rok kam mbind naa, daalbe we ten a laamtaan kaa farna na naxax aleene. |
|
A laya a den ee: |
|
«Nuun itam, ndax kaa nu ndefkahinaa no ñak-o-and? |
|
Ndax kaa nu andee yee dara no ke na rokaa no kiin, a inoor tafil, waagiran o roɗgand? |
|
Yaam keene naagee o rokaa no xeeñ um ndaa no fud um, too xan a sutooxel.» |
|
Na xa ƭelem axeene, Yeesu kaa layoogu yee ñaamel ke fop a nqoola. |
|
A layahina yee: |
|
«Ke na sutooraa no kiin na roɗgandan. |
|
Yaam a qalaat a paaxeer ake, no xeeñ no kiin a sutooraa, den fo pesanir ke fo kuuƭ ke fo barir ke fo ceeq ke fo bug xaaliis fo coxod ne fo naxir ke fo a pi a parƴu ke no cer ke fo ciisir ke fo a ben ake fo a magnandax ale fo o ñak-xoox ole. |
|
Paaxeer keene fop kam fee a sutooraa, too den na ndoɗgandaa o kiin.» |
|
O tew o kenar a gima na Yeesu |
|
Yeesu a inoorta maaga, soo a ret no lanq kaa Tiir. |
|
A roka no mbind, too bug’ee o leng a and ee oxe meen, ndaa waagee o ɗas. |
|
O tew oxaa jini a dam’ina o ƥeem o ndew, a nana wiin we a laytan, too a gara a gooknoox na caf um. |
|
O tew oxeene o Keegeres a reeƭu, a rimel ndeer no Fenisiya we no saax laa Siri. |
|
A xeɗooxaan ndax ta rax jini fee reeƭna no ƥeem o ndew onqeene. |
|
Yeesu a doonaan ee: |
|
«Xaƴi kañ xa teɓandoong axe a ñaam boo a ngiñ, yaam faaxee ndax o jang ñaamel ke na xa teɓandoong axe, soo cooxin xa kurik axe.» |
|
O tew oxe a doonaan ee: |
|
«Iyo o Yaal oxe, ndaa xa kurik axe sax ndefna paam o roon ole, kaa ñaamaa ke na samtaa na xa teɓandoong axe.» |
|
Maaga, Yeesu a layaan ee: |
|
«Yaam fa lay feene waagaa o nomtoox no mbind of. |
|
Jini fee a sutooxa no ƥeef.» |
|
Yaa ta xaadna no mbind um, a soƥa o njaaƈ onqaa ta wondoox took njong naa, too jini fee a sutoox’a no ten. |
|
Yeesu a wodanda o tam oxaa waageerna fa lay a paax |
|
Yeesu a inoorta no lanq kaa Tiir, a reeftiid Sidoŋ, a xaañ no saax laa Dekapol , soo a fadiid no Maag olaa Galile. |
|
A ɓisiide o koor o tamu xaa waageerna fa lay a paax, too wiin waa a nqeɗaan, ndax ta doonin o ɓay um. |
|
Yeesu a riƈatooxa fo ten boo a goƭ wiin mayu waa, a ɓekin qol no nof, a duqin no ɗelem le fo a toxoñ um. |
|
Cinj kaaga, a daxaaƴooxa na asamaan, a gatandoox, soo a lay ee: |
|
«Efata!» |
|
(Ten tektu «Wetooxi!») |
|
Ndak fo ndak, nof kaa ten a mbetooxa, ɗelem um a loktoox, soo ta layaa a qool qac. |
|
Yeesu a maƭooxa a den ee baa da layin o leng, ndaa nuu ta moƴ’ina o maƭooraa a den, naaga a moƴ’un o yegnitaa. |
|
Den fop kaa njaaxiɗ’u lool, too a layooga yee: |
|
«No ndigil, ke ta fi’aa fop paax oo, kaa nannooraa ram we, a laynooraa muum we.» |